Miguel Delibes

**Miguel Delibes Setién**, nado en Valladolid o 17 de outubro de 1920 e finado en Valladolid o 12 de marzo de 2010, foi un escritor de novelas, xornalista español e membro da Real Academia Española.

## Traxectoria 
Nace en Valladolid en 1920. Estudou Dereito e Comercio, foi catedrático de Dereito Mercantil na Escola de Comercio, actual Facultade de Comercio da Universidade de Valladolid e xornalista. Dirixiu o xornal *El Norte de Castilla* desde 1958 ata 1963. A súa primeira incursión na novela foi *A sombra do ciprés é alargada (La sombra del ciprés es alargada)* (1947), que obtivo o premio Nadal.

En *O Camiño (El camino)* (1950) narra o proceso que sofre un neno no descubrimento da vida e da experiencia ante a ameaza de deixar o campo e marchar á cidade.

En 1953 publicou *O meu idolatrado fillo Sisí (Mi idolatrado hijo Sisí)*, novela de tese na que aborda a vida da burguesía provinciana nunha cidade que se parece á súa Valladolid natal, así como a novela curta *O Tolo (El loco)*.

Outras novelas son *A folla vermella (La hoja roja)* (1959), obra de contido existencialista onde un fotógrafo rememora a súa vida ao bordo da xubilación; *As ratas (Las ratas)* (1962), construída a partir dunha sucesión de anécdotas autobiográficas nas que se evoca o ambiente rural dun poboo castelán desaparecido e, sobre todo, *Cinco horas con Mario* (1966), considerada a súa obra mestra, longo monólogo de Carmen, unha burguesa de dereitas e mentalidade moi estreita, ante o cadáver de Mario, profesor de instituto e de ideoloxía esquerdista. Fóra dos seus contidos existenciais, a novela é unha furiosa sátira da mediocridade das clases medias xurdidas ao amparo do desenvolvemento económico da posguerra española baixo o goberno franquista.

Por outra banda, existe un grupo de novelas que trata na súa obra sobre unha das grandes afeccións do autor, a caza, unidas polo personaxe dun bedel de instituto afeccionado ao deporte cinexético, personaxe que despois se transforma nun emigrante en terras de Chile e nun xubilado. Estas novelas forman unha triloxía composta por *Diario de un cazador* (1955), co que obtivo o Premio Nacional de Literatura, *Diario de un emigrante* (1958) e *Diario de un jubilado* (1996), e están escritas na castiza e precisa linguaxe habitual do autor.

En 1969 publica unha novela que se aparta da súa temática habitual: *Parábola do náufrago (Parábola del náufrago)* inspirada nos feitos da primavera de Praga.

O 1 de febreiro de 1973 foi elixido para formar parte da Real Academia Española da Lingua e ocupar a cadeira do e minúsculo.

En novembro de 1974 morreu a súa esposa Ángeles, deixando ó escritor sumido nunha depresión durante case tres anos, aínda que pouco despois se publicou, en 1975, a súa obra teatral xa terminada *As guerras dos nosos antepasados (Las guerras de nuestros antepasados)*. Nestas circunstancias tomou posesión como académico o 25 de maio de 1975 co discurso *El Sentido del Progreso desde mi Obra*  que foi respondido, no nome da Academia, por Julián Marías. Neste discurso o filósofo fai un retrato dos múltiples intereses e actividades do novo académico :
«No sé qué pone en su documento de identidad. Podría poner muchas cosas: licenciado en Derecho, profesor Mercantil, intendente mercantil, catedrático de la Escuela de Comercio de su ciudad natal; podría poner también: exdirector de El Norte de Castilla, o —si se lo permitieran— “Inspirador”; por supuesto, podría poner: escritor. Pero sospecho que lo que desearía, si se atreviera, es poner: cazador. Y todavía temo que después de escribirlo se arrepintiera, pensara que era una frivolidad, y rectificara: pescador».

A súa seguinte publicación foi a novela *O disputado voto do señor Cayo (El disputado voto del señor Cayo)*, (1978) e pouco despois publicouse o seu discurso de entrada na Real Academia Española baixo o título *Un mundo que agoniza* (1979).

Seguiu publicando *Os santos inocentes (Los santos inocentes)* (1982), onde noveliza a degradación dunha familia rural explotada por uns burgueses que encarnan a España vencedora e sen principios da posguerra civil. Foi levada ao cine por Mario Camus con grande éxito. Entre as súas últimas producións atópanse *Cartas de amor de un sexagenario voluptuoso* (1983), *377A, Madeira de heroe (377A, Madera de héroe)* (1987), *Señora de vermello sobre fondo gris (Señora de rojo sobre fondo gris)* (1991), onde está clara a evocación da figura da súa esposa e máis recentemente *O herexe (El hereje)* (1998), unha novela histórica sobre a persecución aos luteranos por parte da Inquisición española en Valladolid durante o século XVI, que constitúe unha alegación en favor da liberdade relixiosa e o seu autor dedícaa a *a súa cidade*, Valladolid. Con esta obra volvería obter o Premio Nacional de Literatura en 1999.

Por outra banda, Miguel Delibes é autor de magníficos relatos breves como os incluídos en *Sestas con vento sur (Siestas con viento sur)* (1957), que obtivo o Premio Fastenrath ou en *Vellas historias de Castilla a Vella (Viejas historias de Castilla la Vieja)*.

No ano 2000, a Xunta de Castela e León propuxo a candidatura de Miguel Delibes ao Premio Nobel de Literatura, que obtivo apoio de numerosas entidades culturais e intelectuais españolas e internacionais.

## Obra 

### Novela
* *La sombra del ciprés es alargada* (1947)
* *Mi idolatrado hijo Sisí* (1953)
* *Las ratas* (1962)
* *Aún es de día* (1968) 
* *Diario de un cazador* (1955)
* *Diario de un emigrante* (1958)
* *La hoja roja* (1968)
* *Cinco horas con Mario* (1971)
* *La caza de la perdiz roja* (1975)
* *La sombra del ciprés es alargada* (1977)
* *Madera de héroe* (1988)
* *El camino* (1977)
* *Mi idolatrado hijo Sisí* (1977)
* *Los santos inocentes* (1982)
* *Señora de rojo sobre fondo gris* (1993)
* *El disputado voto del señor Cayo* (1993)
* *Cartas de amor de un sexagenario voluptuoso* (1997) 
* *El hereje* (1998)
* *Diario de un jubilado* (1996)
* *El príncipe destronado* (1978)
* *Parábola del náufrago* (1978)
* *Las guerras de nuestros antepasados* (1978)
* *El loco* (2001)
### Relato curto
* *Viejas historias de Castilla la Vieja* (1964)
* *La partida* (1984)
* *Siestas con viento sur* (1993)
* *Tres pájaros de cuenta* (1987) 
* *La mortaja* (1987)

### Viaxes
* *Un novelista descubre América (Chile en el ojo ajeno)* (1956)
* *Europa : parada y fonda* (1963)
* *USA y yo* (1966)
* *Por esos mundos* (1970)
* *La primavera de Praga* (1970)
* *Dos viajes en automóvil* (1982)
### Caza
* *El libro de la caza menor* (1966)
* *Con la escopeta al hombro* (1975)
* *Alegrías de la Caza* (1977)
* *Aventuras, venturas y desventuras de un cazador a rabo* (1978)
* *Las perdices del domingo* (1981)
* *Mis amigas las truchas* (1987)
* *Dos días de caza* (1988) 
* *La caza en España* (1993)
* *25 años de escopeta y pluma* (1995)
### Ensaio e periodismo
* *Mi mundo y el mundo* (1970)
* *Castilla en mi obra* (1972)
* *Vivir al día* (1975)
* *Un año de mi vida* (1975)
* *S.O.S* (1976)
* *Un mundo que agoniza* (1979) 
* *El otro fútbol* (1982)
* *La censura en los años cuarenta* (1984)
* *Mi querida bicicleta* (1988)
* *Castilla, lo castellano y los castellanos* (1988)
* *Mi vida al aire libre* (1990)
* *Pegar la hebra* (1991)
* *El conejo* (1991) 
* *La vida sobre ruedas* (1992) 
* *El último coto* (1992) 
* *El tesoro* (1992) 
* *Un deporte de caballeros* (1993) 
* *Los niños* (1995)
* *He dicho* (1997)
* *Los estragos del tiempo* (1999)
* *Castilla habla* (2000)
* *Castilla como problema* (2001) 

## Notas 
## Véxase tamén 
### Bibliografía